‘વેલકમ બૅક’ જેવી ફિલ્મમાં તમને મજા આવશે કે નહીં એનો આધાર તમે કઈ અપેક્ષા લઈને ફિલ્મ જોવા જાઓ છો એના પર છે. જો તમને પાંચ-પચીસ ચબરાકિયાં સાંભળીને ખિખિયાટા છૂટી જતા હોય, ડબલ મીનિંગ ડાયલૉગથી રોમ-રોમમાં ગલગલિયાં થવા માંડતાં હોય, ઢેકા ઉલાળતી બાઈઓના શરીરના વળાંકો જોઈને સીટીઓ મારવાનું મન થઈ જતું હોય અને બહાર નીકળીને કોઈ પૂછે તો જવાબમાં ‘આપણને તો બે ઘડી મોજ કરાવીને ફ્રેશ કરી દ્યે એવી ફિલ્મો બવ ગમે’ એવી વાયડાઈ કરવી ગમતી હોય તો કસમ મજનૂભૈયા કી, આ ફિલ્મ તમને હસાવી-હસાવીને તમારા ગાભા કાઢી નાખશે.